Biden: – Putin vil få den beste julegaven han potensielt kan få
Mens Ukraina kjemper en desperat kamp mot Russland på slagmarken, er det uenighet blant de folkevalgte i USA om hvorvidt de skal fortsette å støtte det krigsherjede landet.  USAs president Joe Biden ba Ukrainas president Volodymyr Zelenskyj ikke gi opp håpet, i sitt lands kamp mot Russlands invasjon – da de to lederne møttes i Washington for å diskutere den videre støtten til Kyiv fra USA. – Vi kommer til å holde oss ved din side, sa Biden til Zelenskyj, ifølge nyhetsbyrået Reuters, og kunngjorde samtidig at USA ville gi 200 millioner dollar i en fornyet separat militær-støtte til det krigsherjede landet. I en felles pressekonferanse mellom de to statsoverhodene tirsdag kveld norsk tid, sa den amerikanske presidenten at Putin har feilet. – Putin har ikke seira, sa den ukrainske presidenten, og omtalte det som «galskap» dersom landet skulle være villig til å gi fra områder som er okkupert av Russland. Zelenskyj fortalte Biden tidligere tirsdag at landet hans ble mindre avhengig av bistand. – Vi setter pris på amerikansk hjelp til å forsterke det ukrainske luftforsvaret. Vi beveger oss i riktig retning, sa Zelenskyj og la til at Kyiv var sterk nok til å vinne krigen mot Moskva. Biden sa at det ville være en julegave til Russlands president Vladimir Putin dersom støttepakken ikke blir godkjent. – Putin vil få den beste julegaven han potensielt kan få, sa den amerikanske presidenten og siktet til støttepakken. Republikanerne mer lunkne til Ukraina-støtte Turen representerer et forsøk fra Zelenskyjs side på å hindre Ukrainas viktigste internasjonale støttespiller fra å redusere støtten. Republikanerne er stadig mer lunkne til å gi ytterligere store summer til det krigsherjede landet, og de bruker også Ukraina-støtten som et forhandlingskort i spørsmål om grensesikkerhet mellom USA og Mexico. I en tale ved et universitet i Washington mandag, sa Zelenskyj at politikken ikke burde forråde Ukrainas soldater, og han gjentok Bidens hyppige advarsler om at krigen i Ukraina har globale følger. Den ukrainske presidenten sa også at han ønsket å diskutere ukrainsk integrasjon med EU med Biden. Uttalelser om dette teamet har foreløpig ikke nådd offentligheten. Rundtur før jul I Kongressen tirsdag møtte Zelenskyj først leder i Senatet, demokraten Chuck Schumer, og deretter leder for mindretallet, republikaner Mitch McConnell.  Deretter møtte han lederen for Representantenes hus, republikaneren Mike Johnson, som etter møtet sa at partiet hans ikke vil godkjenne en ny Ukraina-støtte med mindre Demokratene går med på deres krav i innvandringspolitikken. – Det Biden-regjeringen ser ut til å be om, er milliarder av ekstra dollar uten formålstjenlig tilsyn, ingen klar strategi for å vinne, og ingen av svarene jeg tror det amerikanske folket fortjener, sa Johnson etter møtet med Zelenskyj. Republikaneren McConell sa også i en kommentar etter møtet, at det ville være praktisk talt umulig for Kongressen å godkjenne den nye støttepakken til Ukraina før de folkevalgte starter juleferien på fredag. Putin mest fornøyd med amerikansk uenighet? Andre republikanere stilte spørsmål ved om ytterligere bistand faktisk ville hjelpe Ukraina med å beseire Russland, etter en sommer- og høstoffensiv som ikke har gitt klare resultater i favør Ukraina. – Jeg vet at alle vil at Ukraina skal vinne, jeg ser bare ikke hvordan, sa den republikanske senatoren Ron Johnson. Demokrater i Kongressen anklaget samtidig deres politiske opposisjon for å hjelpe Russlands president Vladimir Putin: – Den ene personen som er mest fornøyd akkurat nå med krisen i Kongressen, er Vladimir Putin. Han gleder seg over det faktum at Donald Trumps grensepolitikk saboterer militærhjelp til Ukraina, sa den sentrale demokraten Chuck Schumer. Den amerikanske kongressen har godkjent mer enn 110 milliarder dollar – eller 1.206.352.400.000 kroner – til Ukraina-støtte siden Russlands invasjon i februar 2022.
President Joe Biden og Ukrainas president Volodymyr Zelenskyj møttes i Washington tirsdag. Biden lovet å holde seg ved Ukrainas side og gi en ny militær-støtte på 200 millioner dollar. Republikanere i USA er skeptiske til ytterligere støtte og vil ha innvandringspolitiske tiltak i bytte. Biden kaller manglende støttepakke en julegave til Russlands president Vladimir Putin.